นายกรัฐมนตรี เปิดงาน ASEAN MSMEs ย้ำอาเซียนให้ความสำคัญการประกอบธุรกิจ MSME ก้าวสู่ดิจิทัล พร้อมสนับสนุนผู้ประกอบการเข้าสู่ระบบ เพื่อการเติบโตทางเศรษฐกิจและความมั่นคงของประชาชน
พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานเปิดงานและกล่าวปาฐกถาพิเศษในงานสัมมนา “ASEAN MSMEs in the Digital Era : Challenges and Opportunities” ซึ่งเป็นเวทีให้วิทยากร ผู้ทรงคุณวุฒิจากประเทศในอาเซียนและประเทศคู่เจรจา ทั้งภาครัฐ เอกชน ภาคประชาสังคม แลกเปลี่ยนประสบการณ์และแนวปฏิบัติที่ดีกับความท้าทายและโอกาสของผู้ประกอบการในการส่งเสริมวิสาหกิจขนาดกลาง ขนาดย่อมและรายย่อย หรือ MSME        นายกรัฐมนตรี กล่าวว่า ไทยประกาศเจตนารมณ์แน่วแน่ในการส่งเสริม MSME โดยประกาศเป็นวาระแห่งชาติ ในปี 2014 ซึ่งสอดคล้องกับประเด็นด้านเศรษฐกิจที่ไทยในฐานะประธานอาเซียน ผลักดันให้สมาชิกอาเซียนดำเนินการให้สำเร็จภายในปีนี้ ซึ่งการพัฒนาวิสาหกิจรายย่อย ได้เป็นหนึ่งในประเด็นหลัก ในการเตรียมความพร้อมของอาเซียนสำหรับการปฎิบัติอุตสาหกรรมครั้งที่ 4 ซึ่งทุกรัฐบาลในอาเซียนต้องสนับสนุนให้ผู้ประกอบการ ใช้ประโยชน์จากดิจิทัลอย่างเต็มที่ เกิดการประสานความร่วมมือของรัฐและเอกชน ในการส่งเสริมผู้ประกอบการให้แข็งแกร่งมากขึ้น โดยให้คำปรึกษาในด้านต่างๆ รวมทั้งสนับสนุนการเข้าถึงข้อมูล เข้าถึงตลาดและส่งเสริม MSME รวมทั้งสนับสนุนให้ผู้ประกอบการรายย่อยในอาเซียนใช้ดิจิทัล ในการประกอบธุรกิจ ซึ่งภาครัฐจะสนับสนุนการเข้าสู่ระบบ เพื่อลดจำนวนของธุรกิจนอกระบบ โดยในอาเซียนมีธุรกิจจดทะเบียนอย่างถูกต้องประมาณ 10.04 ล้านราย ซึ่งช่วยสร้างงานมากกว่า 72 ล้านตำแหน่ง        นายกรัฐมนตรี กล่าวด้วยว่า ภาครัฐจะอำนวยความสะดวกให้ผู้ประกอบการเข้าถึงแหล่งเงินทุน ด้วยระบบธนาคารออนไลน์ และเครื่องมือที่เป็นนวัตกรรม เช่น กระเป๋าเงินดิจิทัล รวมถึง จะส่งเสริมการเข้าถึงบริการในการพัฒนาธุรกิจและทักษะความรู้ที่เกี่ยวข้องสำหรับประชาชนเพื่อช่วยในการใช้ดิจิทัล ซึ่งทุกคนต้องเรียนรู้ทักษะใหม่ ให้สามารถใช้ประโยชน์ รวมถึงต้องสนับสนุนขีดความสามารถในด้านอื่นๆ ด้วย        ทั้งนี้ ผู้ประกอบการ MSME เป็นปัจจัยสำคัญต่อการเจริญเติบโตทางเศรษฐกิจ ซึ่งหากรัฐบาลสามารถดูแลกิจการเหล่านี้ให้มั่นคงแข็งแรงได้ ก็เท่ากับช่วยให้ประชาชนความเป็นอยู่ที่ดีขึ้นช่วยลดความเหลื่อมล้ำ อีกทางการรวมตัวและร่วมมือกันของภาคเอกชน จะเป็นกลไกสำคัญ ให้อาเซียนมีความแน่นแฟ้นและเติบโตไปพร้อมกัน        นายกรัฐมนตรี กล่าวเพิ่มเติมว่า ทุกฝ่ายต้องช่วยกันคิดว่าจะทำอย่างไรให้ผู้ประกอบการ MSMEs เกิดความตื่นตัวในการใช้ดิจิทัลเข้ามาดำเนินธุรกิจ ซึ่งจะช่วยลดทั้งเวลาและค่าใช้จ่าย โดยรัฐบาลก็พร้อมสนับสนุนเรื่องนี้อย่างเต็มที่ ขณะเดียวกันจำเป็นต้องสร้างความรู้และความเข้าใจ รวมถึงลดความขัดแย้งระหว่างประชาชนและรัฐบาลให้มากที่สุด ทั้งเรื่องของภาคการเกษตรและภาคธุรกิจ ที่ต้องใช้กฏหมายเป็นพื้นฐาน ทั้งนี้ฝากให้ที่ประชุม ดูข้อกฏหมายและนโยบายของแต่ละขาติ เพื่อปรับให้เกิดประโยชน์กับทุกภาคส่วนในภูมิภาคอาเซียน พร้อมขอบคุณผู้มาร่วมงานถึงแม้จะเป็นช่วงเวลาสั้นๆ